作者：刘仙伦
词牌/韵律：沁园春

paragraphs: 闻道参军，今日垂弧，胜如去年。
正新颁蓝绶，天香芬馥，初开黄牒，御墨新鲜。
鼻祖登科，已逾百载，衣钵于今喜再传。
图南事，看抟风九万，击水三千。
官曹小试民编。
有奕世甘棠在道边。
向樽前有兴，细斟清醥，琴中得趣，缓拂朱弦。
东观酬书，西垣草制，此去掀胜好看鞭。
应难老，信君家眉寿，自有篯山。